LT Europos Sąjungos oficialusis leidinys C 257/16

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2016/C 257/11)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

BENDRASIS DOKUMENTAS

„VALE OF EVESHAM ASPARAGUS“

ES Nr. PGI-GB-02108–21.1.2016

SKVN ( ) SGN ( X )

1. Pavadinimas

„Vale of Evesham Asparagus“

2. Valstybė narė arba trečioji šalis

Jungtinė Karalystė

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

Pavadinimu „Vale of Evesham Asparagus“ (liet. Ivšamo slėnio smidrai) vadinami nustatytoje geografinėje vietovėje užauginti žalieji smidrai. Smidrų „Vale of Evesham Asparagus“ derliaus imamas tik balandžio–liepos mėn.

Priklausomai nuo smidrų „Vale of Evesham Asparagus“ augimo greičio ir oro temperatūros naktį, jų spalva gali būti nuo šviesiai žalios iki tamsiai žalios, o jų viršūnėlės yra purpurinės spalvos.

Priklausomai nuo veislės, smidrų forma gali šiek tiek skirtis. Būdinga forma – ilgi ir ploni ūgliai, kurių skersmuo, matuojant nuo jų vidurio, yra 8–24 mm. Nuimant derlių ūgliai turi būti ne ilgesni kaip 22 cm. Neapdorotų smidrų skonis primena šviežių žirnių skonį, o ragaujant jie yra trapūs ir traškūs. Išvirti smidrai įgauna švelnų riešutinį artišokų skonį ir sudžiūvusios žolės bei šviežių žirnių aromatą, kuris gali skirtis, priklausomai nuo oro temperatūros smidrų derliaus nuėmimo dieną.

Smidrai „Vale of Evesham Asparagus“ prekybos centruose parduodami surišti į ryšulėlius, supakuoti plėvelėje horizontaliuoju būdu arba pailguose plastikiniuose maišeliuose, o ūkininkų parduotuvėse parduodami ryšulėliais, nesupakuoti. Produktas „Vale of Evesham Asparagus“ turi atitikti toliau pateiktus specifikacijos reikalavimus.

Matmenys

Iš smidrų rankomis suformuojami vienodi ryšulėliai, kurių ilgis yra 15–22 cm. Į ryšulėlį surištų smidrų skersmuo, matuojant nuo ūglių vidurio, gali skirtis 4 mm, t. y. gali būti 4–8, 8–12, 12–16, 16–20, 20–24 mm.

Kokybės požymiai

Ūgliai turi būti švarūs, švieži ir vientisi, be jokių lūžimo, gyvų parazitų ar progresuojančios ligos požymių.

Ūglių išlinkis turi būti minimalus, o kad produktai būtų vienodos išvaizdos, jie turi atrodyti kaip galutiniai produktai. Ūgliai, kurių viršūnėlės pernelyg išlinkusios (daugiau nei 70 laipsnių), neturėtų būti naudojami, taip pat vengtina naudoti tokius ūglius, kurių išlinkis prasideda nuo jų vidurio. Ūglių viršūnėlėse turėtų būti kuo mažiau sėklapradžių.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Smidrai turi būti auginami Ivšamo slėnio teritorijoje, kaip nustatyta produkto specifikacijoje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Smidrai „Vale of Evesham Asparagus“ parduodami surūšiuoti pagal skersmenį ir ilgį.

Smidrai „Vale of Evesham Asparagus“ prekybos centruose parduodami surišti į ryšulėlius, supakuoti plėvelėje horizontaliuoju būdu arba pailguose plastikiniuose maišeliuose, o ūkininkų parduotuvėse parduodami ryšulėliais, nesupakuoti.

Pagal skersmenį, kuris gali skirtis 4 mm, surūšiuoti smidrai turi būti surišti į ryšulėlius ir turi atitikti produkto „Vale of Evesham Asparagus“ specifikacijos reikalavimus.

3.6. Specialios produkto registruotu pavadinimu ženklinimo taisyklės

SGN logotipas turi būti pateiktas etiketėje, tame pačiame regėjimo lauke, kaip ir saugomas pavadinimas.

SGN logotipas turi būti tinkamo formato, o jo skersmuo turi būti ne mažesnis nei 15 mm.

Ant pakuotės ir pardavimo vietoje pateikiamoje bet kokioje medžiagoje privalo būti nurodytas kontrolės įstaigos suteiktas augintojo sertifikavimo numeris.

4. Glaustas geografinės vietovės apibūdinimas

Vietovė apima Molverno kalvų, Vychavono ir Stratfordo prie Eivono apskritis.

5. Ryšys su geografine vietove

Smidrų „Vale of Evesham Asparagus“ skonis ir tekstūra visų pirma priklauso nuo jų auginimo sąlygų, Ivšamo slėnio dirvožemio aplinkos, taip pat nuo žinių ir patirties, kaip produktą geriausia užauginti. Ivšamo slėnyje smidrai auginami jau labai seniai ir su jų auginimu siejama daugybė tradicijų. Ivšamo slėnis išgarsėjo dėl jame auginamų aukščiausios kokybės smidrų.

Ivšamo slėnio mikroklimatas ir vyraujantys dirvožemio tipai yra esminiai produkto kokybę užtikrinantys veiksniai. Geografinė vietovė, kurioje auginami smidrai, pasižymi išskirtiniais gilios smėlingos dirvos laukais, kurie susiformavo iš Severno (Vusteršyre) ir Eivono (Vusteršyre ir Vorikšyre) upių baseinuose plytinčio Devono smiltainio. Smėlinga dirva yra labai laidi vandeniui, o veikiama pavasario temperatūros greitai sušyla.

Smidrų „Vale of Evesham Asparagus“ skonį sudaro pirminiai metabolitai, tiesiogiai susiformavę fotosintezės metu, pavyzdžiui, cukrūs, ir antriniai metabolitai, susiformavę augalui reaguojant į aplinkos sąlygas, dažnai tuomet, kai augalas reaguoja į stresą. Taigi, formuojantis produkto skoniui, lemiamos svarbos turi mikroklimato ir dirvožemio sąlygos, kuriomis auginami smidrų daigai.

Ivšamo slėnyje vyrauja švelnus klimatas, šiltos ir sausos vasaros, o tai skatina fotosintezę lapojimo laikotarpiu ir sudaro sąlygas lapams išlikti žaliems iki vėlyvo rudens. Dėl vėlyvo lapojimo pumpurai gali ilgai formuotis, o ūgliai išauga smidrams „Vale of Evesham Asparagus“ būdingo dydžio. Kartu šaknų sistema gerai prisotinama angliavandenių, todėl ateinančių metų smidrai įgyja saldžių žirnių skonį. Vidutinis kritulių kiekis regione yra 700 mm. Krituliai per metus gerai pasiskirsto, todėl lapojimo metu (liepos–spalio mėn.) smidrų nereikia laistyti. Vasaromis temperatūra svyruoja nuo 15 iki 30 °C. Pavasarį, dirvos temperatūrai laipsniškai kylant, smidrų daigai švelniai pažadinami iš sąstingio ir balandžio pradžioje prasideda derliaus sezonas. Per derliaus sezoną temperatūra smarkiai svyruoja. Dėl šių svyravimų ir dirvožemio savybių augalas patiria lengvą stresą, kuris lemia klasikinį smidrų „Vale of Evesham Asparagus“ skonį.

Ivšamo slėnio laukų dirva smėlinga, tad daigai, augantys pakankamai giliame dirvožemyje, gali išvystyti gilių šaknų sistemą ir joje kaupti per vasarą pasigaminusius cukrus. Tai gerina daigų būklę, o augmenims suteikia papildomo saldumo. Pavasarį daigai gerai įšyla, todėl derliaus sezonas yra ankstyvas. Smėlis dirvoje sušyla ir taip susidaro terminis dirvožemio profilis, dėl kurio, ūgliams kalantis į paviršių, kinta jų augimo greitis. Visa tai padeda formuotis antriniams metabolitams (taip pat susidaryti antocianinų pusiausvyrai), kurie suteikia Ivšamo slėnio smidrams išskirtinį skonį.

Dirvožemis yra reaktyvus, todėl jo temperatūra greitai prisitaiko prie besikeičiančios dienos ir nakties temperatūros – tai daigui pavasarį sukelia dar vieną lengvą stresą, kuris padeda formuotis smidro skoniui ir išryškina Ivšamo slėnio ypatybes. Kadangi dirvoje nėra daug molio, ūgliai patiria mažesnį mechaninį dirvožemio pasipriešinimą ir dygdami jie gali gana laisvai judėti. Dėl to ūgliai yra daugmaž vienodo skersmens, tvirtos ir subtilios tekstūros.

Dėl unikalaus dirvožemio ir mikroklimato derinio ūgliai greitai auga ir įgyja smidrams „Vale of Evesham asparagus“ būdingą skonį ir tekstūrą. Smidrų laukai yra keičiami, bet paprastai apie 30 metų jie negali būti vėl apsodinami smidrais dėl dirvožemyje plintančių ligų. Geriausi smidrų laukai yra tie, kuriuose nėra akmenų, nes tada smidrų ūgliai gali laisvai prasikalti į dirvos paviršių. Tai svarbu, nes dėl akmenų gausos ūglių kokybė pablogėtų. Itin svarbu parinkti auginimo vietą, nes dėl minėtų priežasčių ne visi laukai yra tam tinkami. Taip pat svarbu, kad augintojai atsižvelgtų į aplinkos sąlygas ir pasirinktų tik tuos laukus, kuriuose nėra sąlygų vykti dirvožemio erozijai vandentakiuose. Kad laukai būtų tinkami, paprastai jie turi būti šiek tiek nuožulnūs. Neatsitiktinai smidrų laukai yra išsidėstę tose upių baseinų vietose, kurios geriausiai tinka smidrams auginti.

Siekdamas geriausių rezultatų, augintojas, pasinaudodamas savo patirtimi kiekviename lauke, visuomet turi spręsti, kur sutrinti ir išdžiovinti praeitų metų smidrų lapiją ir kada paruošti lysves ateinančiam derliaus sezonui. Svarbu, kad dirva būtų pakankamai sausa ir atlaikytų traktoriaus svorį, kad šaknys būtų kuo mažiau suspaudžiamos. Drėgna dirva smidrų lysvėse menkai sausėja, o palijus ir išvaikščiota derliaus nuėmimo metu, labai greitai susispaudžia. Augintojas taip pat turi suprasti, kad kai kurių veislių smidrams gali kenkti buvimas vėjyje, nes jų lapija per silpna, kad, vykstant fotosintezei, po derliaus nuėmimo jie išliktų tiesūs. Mažai lignino turinčios veislės neturi būti sodinamos vėjuotose vietovėse, nes tokie augalai lapojimo laikotarpiu nuvirstų ir nepagamintų pakankamai šaknims reikalingų angliavandenių, kad kitų metų derlius būtų pelningas.

Kiekvieno derliaus nuėmimo pradžioje visi pjovėjai yra mokomi, kaip nupjauti smidrus. Naudojami trumpi dantyti peiliai: visų pirma, jais išmatuojamas tinkamas ūglio dydis, visų antra, atliekant stūmimo ir traukimo judesius, jais greitai nupjaunamas ūglis šiek tiek žemiau dirvos paviršiaus, neleidžiant jam nukristi ant žemės. Nupjauti ūgliai guldomi į padėklus viršūnėlėmis į vieną pusę, kad ant valgomo daržovės galo nepatektų žemių.

Sezono metu augintojas turi iš patirties nuspręsti, kada kiekviename lauke pradėti derliaus nuėmimą. Šaltuoju metu, dirvožemio temperatūrai esant apie 10 °C, smidrai auga lėtai, o derliaus rinkėjai siunčiami į laukus kas antrą dieną, kad pjaunami ūgliai pasiektų tinkamą ilgį. Vis dėlto, jei dirvožemio temperatūra pakyla iki daugiau kaip 14 °C, smidrai suveši ir augintojai turi kuo greičiau nuimti derlių, prireikus – ir du kartus per dieną.

Ivšamo slėnis garsėja dėl jame auginamų prabangiausių daržovių – smidrų, kuriuos vietos gyventojai vadina „Gras“. Ivšamas yra vienintelis miestas Jungtinėje Karalystėje, kurio teritorijoje yra smidrų laukas, o smidrai yra tokie svarbūs Ivšamo slėnio ekonomikos ir kultūros istorijai, kad jame rengiamas svarbiausias šioms nepaprastoms daržovėms skirtas renginys pritraukia tūkstančius lankytojų iš visų pasaulio kraštų. Šia minėtame regione rengiama švente siekiama populiarinti šią daržovę ir visuomenės labui veikiančią įmonę, kurios visi pareiškėjai yra jos nariai, kurių vienintelis tikslas – populiarinti smidrus vietovėje. Smidrų festivalis prasideda per Jurgines „Smidrų bėgimu“ (angl. Asparagus Run) Ivšamo slėnyje.

Bretfortone, 650 metų senumo užeigoje „Feece Inn“, vyksta kasmetinis smidrų aukcionas, rengiamas bent 35 metus. Geriausi vietos ūgliai, arba „buds of gras“, yra atsargiai surišami gluosnio juostelėmis į tradicinius ryšulėlius ir parduodami aukcione arba lošiami loterijoje siekiant paremti orkestrą „Bretforton Silver Band“. Didžiausia už ryšulėlį sumokėta suma – 750 svarų. Ją sumokėjo Badsėjaus alinė „Round of Gras pub“, kuri tvirtina esanti vienintelė pasaulio alinė, pavadinta smidrų ryšulėlio vardu. Daug kitų su smidrais susijusių renginių kasmet vyksta Ivšamo slėnyje derliaus nuėmimo metu, balandžio 23 d.–liepos 21 d., kuomet siūloma paragauti, nusipirkti, pagaminti ir daugiau sužinoti apie vieną iš tautos geidžiamiausių skanėstų.

Smidrų auginimas Ivšamo slėnyje yra ilgametė tradicija, prasidėjusi jau 1768 m., Arthurui Youngui, Žemės ūkio tarybos sekretoriui, aplankius Ivšamo miestą. Savo knygoje „A Six Months Tour of the North of England“, publikuotoje 1771 m., jis pasakoja, kad smidrai buvo gabenami parduoti iš Ivšamo į Batą ir Bristolį. 1782 m. rugpjūčio 30 d. laiške, kurį vienas Ivšamo rašytojas parašė laikraščiui „The Morning Chronicles“, taip pat minima, kad smidrai buvo gabenami iš miesto į Batą ir Bristolį.

W. Pittas veikale „General View of the Agriculture of the County of Worcester“ (1813 m.) rašo laukuose matęs keletą smidrynų (plačių plokščio paviršiaus plotų). 1830 m. bendruomenė „Royal Horticultural Society“ apdovanojo Anthony New’ą už jo puikius smidrų egzempliorius, eksponuotus bendruomenės „Vale of Evesham Society“ surengtose parodose tais ir ankstesniais metais. (Žr. Gaut, „A History of Worcs Agriculture“, 294 p.)

XIX a. paskutiniame ketvirtyje sparčiai išaugus prekinės daržininkystės pramonei, smidrais apsodintos žemės plotas Ivšamo slėnyje taip pat išaugo. C. A. Binyonas leidinyje „The L.B.G. Story“ (leid. „Littleton & Badsey Growers Ltd“) atskleidžia istorinę Ivšamo slėnio ir smidrų auginimo tradicijos sąsają. 1925–1981 m. veikė Ivšamo slėnio smidrų augintojų asociacija, kurios tikslas buvo populiarinti smidrų auginimą vietovėje.

Bendruomenės „Badsey Society“ interneto svetainėje (www.badsey.org.uk) galima rasti asmeninių ir fotografinių įrodymų, susijusių su smidrų auginimo istorija vietovėje.

Nuoroda į paskelbtą specifikaciją

(šio reglamento 6 straipsnio 1 dalies antra pastraipa)

https://www.gov.uk/government/publications/protected-food-name-vale-of-evesham-asparagus-pgi

(1) OL L 343, 2012 12 14, p. 1.